b'\n_START_ARTICLE_\nDani Rodrik\n_START_SECTION_\nBaggrund\n_START_PARAGRAPH_\nRodrik stammer fra en sefardisk j\xc3\xb8disk familie og var s\xc3\xb8n af en penne-fabrikant._NEWLINE_Efter at have best\xc3\xa5et afgangseksamen fra den private Robert College i Istanbul, begyndte han studier ved Harvard i 1975 som den eneste i sin familie, som fik mulighed for at studere i udlandet. Her tog han en bachelor-grad med meget god karakter (Summa cum laude), og tog derefter en Ph.D. i \xc3\xb8konomi med en afhandling med titlen Studies on the Welfare Theory of Trade and Exchange-rate Policy og en MPA fra Princeton University._NEWLINE_Han har siden 2009 skrevet i det tyrkiske dagblad Radikal._NEWLINE_Han er gift med datteren af den pensionerede general \xc3\x87etin Do\xc4\x9fan, som blev d\xc3\xb8mt til livsvarig f\xc3\xa6ngsel, senere reduceret til 20 \xc3\xa5r, for sin deltagelse i det planlagte kupfors\xc3\xb8g Operation forhammer (tyrkisk: Balyoz Harek\xc3\xa2t\xc4\xb1) mens han var leder af generalstaben i 2003.\n_START_SECTION_\nArbejde\n_START_PARAGRAPH_\nRodrik er tilknyttet National Bureau of Economic Research, Centre for Economic Policy Research (i London), Center for Global Development, Peterson Institute for International Economics og Council on Foreign Relations. Han er medredakt\xc3\xb8r for Review of Economics and Statistics. Han har modtaget st\xc3\xb8tte fra Carnegie Corporation, Ford Foundation og Rockefeller Foundation. Han er blandt andet tildelt Leontief-prisen for Advancing the Frontiers of Economic Thought i 2002 fra Global Development and Environment Institute.'